b'\n_START_ARTICLE_\nSklep\n_START_PARAGRAPH_\nSklep je zveza med kostmi pri organizmih, ki imajo skelet. Razdelimo jih glede na gibljivost ali na na\xc4\x8din, kako so kosti zvezane med seboj v neprave sklepe (sinartroze) in prave sklepe (artikulacije). Zveze lahko delimo tudi glede na mehaniko sklepov._NEWLINE_Veda znotraj anatomije, ki preu\xc4\x8duje sklepe, je artrologija.\n_START_SECTION_\nNepravi sklepi\n_START_PARAGRAPH_\nNepravi sklep (sinartroza) je sklep brez sklepne \xc5\xa1pranje, zato je slabo gibljiv. Med sklepnima povr\xc5\xa1inama je hialini hrustanec (sinhondroza), vezivni hrustanec (simfiza) ali vezivo (sindezmoza). Zna\xc4\x8dilna sinhondroza je zveza med prvim rebrom in prsnico. Sramni\xc4\x8dna zrast je zna\xc4\x8dilna smfiza. Distalna zveza med golenico in me\xc4\x8dnico je sindezmoza._NEWLINE_\xc5\xa0iv (sutura) je posebna vezivna zveza med kostmi in je zna\xc4\x8dilna za lobanjske kosti. \xc5\xa0ivi v starosti zakostenijo. Pomembni \xc5\xa1ivi so med \xc4\x8delnico in temenicama (sutura coronalis), med temenicama in zatilnico (sutura lambdoidea) in med obema temenicama (sutura sagittalis).\n_START_SECTION_\nPravi sklepi\n_START_PARAGRAPH_\nPravi sklepi (artikulacije) so gibljive zveze med dvema ali ve\xc4\x8d kostmi. Kosti so na sklepnih povr\xc5\xa1inah prevle\xc4\x8dene z hialinskim hrustancem, ki nima \xc5\xbeil in se prehranjuje z difuzijo. Med sklepnima povr\xc5\xa1inama je sklepna \xc5\xa1pranja (cavum articulare), ki jo izpolnjuje sklepna ma\xc5\xbea (synovia). Sklep ovija sklepna ovojnica (capsula articularis), ki jo delimo na dve plasti. Zunanja je iz \xc4\x8dvrstega veziva (membrana fibrosa) in se nadaljuje v pokostnico. Notranja je ne\xc5\xbena sinovialna ovojnica (membrana synovialis), ki je zgrajena iz rahlega veziva. Sinovialna ovojnica vsebuje mnogo \xc5\xbeil in \xc4\x8dutnih \xc5\xbeiv\xc4\x8dnih kon\xc4\x8di\xc4\x8dev ter izlo\xc4\x8da sklepno ma\xc5\xbeo, ki ma\xc5\xbee in prehranjuje hrustanec._NEWLINE_Pravi sklepi imajo poleg teh stalnih elementov \xc5\xa1e pomo\xc5\xbene strukture, ki pove\xc4\x8dujejo stabilnost sklepa. To so vezi in kite mi\xc5\xa1ic ter vezi znotraj sklepa. Posebnosti nekaterih sklepov so vezivno - hrustan\xc4\x8dni vlo\xc5\xbeki, ki izravnavajo neskladnosti sklepnih povr\xc5\xa1in dveh sosednjih kosti in jim glede na obliko pravimo diskus (discus) ali meniskus (meniscus). Sluzni me\xc5\xa1icek (bursa synovialis) je blazinica, ki je zgrajena tako kot sinovialna membrana in je napolnjena s sinovio. Burza zman\xc5\xa1uje trenje kite ob kost in je ve\xc4\x8dkrat tudi v stiku s sklepno \xc5\xa1pranjo.\n_START_SECTION_\nDelitev sklepov po mehaniki\n_START_PARAGRAPH_\nPo mehaniki delimo sklepe na drsne sklepe na brezosne (tudi drsne), enoosne, dvoosne in ve\xc4\x8dosne sklepe.\n_START_SECTION_\nGibljiva povezava med kostmi- diartroza\n_START_PARAGRAPH_\nVsaka gibljiva povezava med kostmi ima dve sklepni povr\xc5\xa1ini. Kosti so na sti\xc4\x8dnih mestih gladke in po ve\xc4\x8dini jih prekriva sklepni hrustanec (cartilago articularis). Med sklepnima povr\xc5\xa1inama je sklepna \xc5\xa1pranja (cavum articulare). Sklepni prostor zapira sklepna ovojnica (capsula articularis). Zunanja plast sklepne ovojnice je iz trdega kolagenega veziva in prehaja na pokostnico. Notranja plast je sinovialna membrana (membrana synovialis) iz mehkega veziva, v katerem je veliko \xc5\xbeil in \xc4\x8dutnih \xc5\xbeiv\xc4\x8dnih kon\xc4\x8di\xc4\x8dev. Ta plast izlo\xc4\x8da sklepno ma\xc5\xbeo (sinovia), bistro lepljivo snov, ki prehranjuje hrustanec._NEWLINE_Sklepno ovojnico po navadi krepijo trdne vezi (ligamenta articularia). Med sklepnima povr\xc5\xa1inama je v\xc4\x8dasih vezivna hrustan\xc4\x8dasta plo\xc5\xa1\xc4\x8dica (discus ali meniscus), ki uravnava neskladnost sklepnih povr\xc5\xa1in.'